b"\n_START_ARTICLE_\nNotranje migracije na Kitajskem\n_START_PARAGRAPH_\nV zadnjih tridesetih letih se je demografska podoba Ljudske republike Kitajske mo\xc4\x8dno spremenila. Reforme leta 1978 so vodile v \xc5\xa1tevilne politi\xc4\x8dne, dru\xc5\xbebene in ekonomske spremembe. K spremembam v\xc2\xa0 kitajski dru\xc5\xbebi vplivajo tudi migracije prebivalcev. Te veliko pripomorejo k hitremu gospodarskemu razvoju in preoblikovanju dru\xc5\xbebe na lokalni in dr\xc5\xbeavni ravni._NEWLINE_V teh tridesetih letih je populacija v mestih mo\xc4\x8dno narasla. Med letoma 1990 in 2015 je \xc5\xa1tevilo ljudi, ki \xc5\xbeivijo v mestih zraslo iz 26\xc2\xa0% na 56\xc2\xa0% prebivalstva. Od tega je ve\xc4\x8d kot 200 milijonov migrantov. Ve\xc4\x8dina jih \xc5\xbeivi v mestih za\xc4\x8dasno. Iz pode\xc5\xbeelja migrirajo v ve\xc4\x8dja mesta v upanju na bolj\xc5\xa1o prihodnost. Tam v povpre\xc4\x8dju ostanejo 10 do 20 let preden se vrnejo nazaj v doma\xc4\x8de mesto.\n_START_SECTION_\nProfil delavskih migrantov\n_START_PARAGRAPH_\nDelavski migranti iz pode\xc5\xbeelja (poenostavljena kitaj\xc5\xa1\xc4\x8dina: \xe5\x86\x9c\xe6\xb0\x91\xe5\xb7\xa5; tradicionalna kitaj\xc5\xa1\xc4\x8dina:\xe8\xbe\xb2\xe6\xb0\x91\xe5\xb7\xa5; pinyin: n\xc3\xb3ngm\xc3\xadng\xc5\x8dng) so delavci z registracijo pode\xc5\xbeelskega gospodinjstva, ki so zaposleni v urbanem okolju. Mnogi so se rodili v mestih, ampak zaradi nefleksibilnosti sistema registracije gospodinjstev, ostanejo klasificirani kot pode\xc5\xbeelski migranti.\n_START_SECTION_\nRast populacije delavskih migrantov\n_START_PARAGRAPH_\nGlede na najnovej\xc5\xa1o letno izdajo raziskave o delavskih migrantih, ki jo vodi Kitajski dr\xc5\xbeavni urad za statistiko, je bilo leta 2017 v kitajskih mestih zaposlenih 286 milijonov pode\xc5\xbeelskih delavcev, kar predstavlja 35\xc2\xa0% celotne kitajske delovne sile, ki zna\xc5\xa1a okoli 807 milijonov ljudi. \xc4\x8ceprav se \xc5\xa1tevilo delavcev migrantov pove\xc4\x8duje, se letna povpre\xc4\x8dna rast zmanj\xc5\xa1uje.\xc2\xa0Letna povpre\xc4\x8dna rast se je najbolj ob\xc4\x8dutno zmanj\xc5\xa1ala med letoma 2010 in 2015, ko je padla z 5,5\xc2\xa0% na 1,3\xc2\xa0%._NEWLINE_V letni raziskavi Dr\xc5\xbeavnega urada za statistiko so delavci po navadi razdeljeni na tiste, ki prepotujejo kraj\xc5\xa1e razdalje in tiste, ki potujejo na dolge razdalje do svojega dela. \xc5\xa0tevilo delavcev na kratke razdalje(poenostavljena kitaj\xc5\xa1\xc4\x8dina: \xe6\x9c\xac\xe5\x9c\xb0;tradicionalna kitaj\xc5\xa1\xc4\x8dina: \xe6\x9c\xac\xe5\x9c\xb0,pinyin: b\xc4\x9bnd\xc3\xac) se je do leta 2017 zvi\xc5\xa1alo za 2,0\xc2\xa0% in doseglo 115 milijonov, medtem ko\xc2\xa0 \xc5\xa1tevilo delavcev na dalj\xc5\xa1e razdalje (poenostavljena kitaj\xc5\xa1\xc4\x8dina: \xe5\xa4\x96\xe5\x87\xba; tradicionalna kitaj\xc5\xa1\xc4\x8dina: \xe5\xa4\x96\xe5\x87\xba;pinyin: w\xc3\xa0ich\xc5\xab) nara\xc5\xa1\xc4\x8da po\xc4\x8dasneje. Do leta 2017 je \xc5\xa1tevilo takih delavcev zraslo za 1,5\xc2\xa0% na okoli 172 milijonov.\n_START_SECTION_\nStarost, spol in izobrazba\n_START_PARAGRAPH_\nRaziskava za leto 2017 je pokazala, da je ve\xc4\x8d mo\xc5\xa1kih delavskih migrantov (65,6\xc2\xa0%), \xc5\xbeenskih delavk pa je 34,4\xc2\xa0%. Vrzel med spoloma za delavce, ki prepotujejo kratke razdalje se je nekoliko zmanj\xc5\xa1ala. Mo\xc4\x8dnej\xc5\xa1a socialna in dru\xc5\xbeinska podpora v manj\xc5\xa1ih mestih omogo\xc4\x8da delo obema star\xc5\xa1ema._NEWLINE_Ker vse manj mladih pode\xc5\xbeelskih delavcev vstopa v svet dela, ostajajo zaposleni starej\xc5\xa1i delavci. Manj je delavcev starih med 16. in 30. letom, medtem ko je dele\xc5\xbe delavcev starih nad 40 let posko\xc4\x8dil z 34\xc2\xa0% leta 2010 na 48\xc2\xa0% leta 2017. Delavci nad 50 let predstavljajo 21\xc2\xa0% vseh zajetih v raziskavi. Pomanjkanje mladih delavcev je vidno predvsem v gradbeni industriji._NEWLINE_Ve\xc4\x8dina delavcev ima srednje\xc5\xa1olsko izobrazbo, manj\xc5\xa1ina jih ima vi\xc5\xa1jo izobrazbo. \xc4\x8ceprav se je z uvedbo devet letnega obveznega \xc5\xa1olanja \xc5\xa1tevilo delavcev z vi\xc5\xa1jo izobrazbo pove\xc4\x8dalo, 14\xc2\xa0% trenutnih delavcev nima dokon\xc4\x8dane srednje\xc5\xa1olske izobrazbe.\n_START_SECTION_\nZaposlitveni vzorci\n_START_PARAGRAPH_\nVeliko delavskih migrantov je zaposlenih v nizko pla\xc4\x8danih slu\xc5\xbebah, kot so gradbena dela, proizvodnja in storitvene dejavnosti. \xc5\xa0tevilo zaposlenih v proizvodnji je padlo z 36,7\xc2\xa0% leta 2010 na 29,9\xc2\xa0% leta 2017. To je posledica predvsem selitev proizvodnje v druge JV azijske dr\xc5\xbeave zaradi manj\xc5\xa1ih stro\xc5\xa1kov.\xc2\xa0 Prav tako se je zmanj\xc5\xa1alo \xc5\xa1tevilo delavcev v gradbeni industriji.\n_START_SECTION_\nDestinacije\n_START_PARAGRAPH_\nNotranje migracije na Kitajskem dolo\xc4\x8dajo dve zna\xc4\x8dilnosti. Prvi\xc4\x8d, migranti se selijo iz ruralnih in nerazvitih obmo\xc4\x8dij v razvita mesta . Drugi\xc4\x8d, zaradi neenakomerne ekonomske rasti po razli\xc4\x8dnih obmo\xc4\x8djih se migranti selijo iz zahodne notranjosti proti vzhodnim obalam._NEWLINE_Po zbranih podatkih naj bi se od leta 1980 pa do danes v mesta priselilo od 200 do 250 milijonov ljudi (Bofulin, online). Leta 2010, je imelo 12 kitajskih mest ve\xc4\x8d kot 12 milijonov migrantov. 9 od teh mest le\xc5\xbei v delti Dolge reke (poenostavljena kitaj\xc5\xa1\xc4\x8dina:\xe9\x95\xbf\xe6\xb1\x9f\xe4\xb8\x89\xe8\xa7\x92\xe6\xb4\xb2, tradicionalna kitaj\xc5\xa1\xc4\x8dina: \xe9\x95\xb7\xe6\xb1\x9f\xe4\xb8\x89\xe8\xa7\x92\xe6\xb4\xb2,pinyin: Ch\xc3\xa1ngji\xc4\x81ngs\xc4\x81nji\xc7\x8eozh\xc5\x8du), delti Biserne reke (poenostavljena kitaj\xc5\xa1\xc4\x8dina: \xe7\xb2\xa4\xe6\xb8\xaf\xe6\xbe\xb3\xe5\xa4\xa7\xe6\xb9\xbe\xe5\x8c\xba, tradicionalna kitaj\xc5\xa1\xc4\x8dina: \xe7\xb2\xb5\xe6\xb8\xaf\xe6\xbe\xb3\xe5\xa4\xa7\xe7\x81\xa3\xe5\x8d\x80, pinyin: Yu\xc3\xa8g\xc7\x8eng'\xc3\xa0o d\xc3\xa0 w\xc4\x81nq\xc5\xab)ali na obmo\xc4\x8dju Peking-Tianjin-Hebei. Najve\xc4\x8d migrantov je v mestu \xc5\xa0anghaj: 10, 85 milijonov. _NEWLINE_Po letu 1995 se je med 35 odstotkov in 40 odstotkov vseh migrantov preselilo v le dve obalni provinci: Guangdong (31\xc2\xa0% vseh prebivalcev Kitajske) in Zhejiang (10\xc2\xa0%). Province z najve\xc4\x8d izseljenih migrantov so Sichuan (19\xc2\xa0%), Henan (14\xc2\xa0%), Anhui (11\xc2\xa0%), Hunan (8\xc2\xa0%) in Jinagxi (6\xc2\xa0%).\n_START_SECTION_\nVzroki\n_START_PARAGRAPH_\nVzrokov za migracij je veliko, od osebnih do socialnih. Ogromno delavskih migrantov \xc5\xbeeli dobiti bolj\xc5\xa1e pla\xc4\x8dane slu\xc5\xbebe,pomagati svoji dru\xc5\xbeini, postati neodvisni in pridobiti nove izku\xc5\xa1nje. Pretok delavne sile je pogosto opisan kot migracija iz manj razvitega zahodnega in centralnega dela Kitajske na bolj razviti vzhodni del.\n_START_SECTION_\nDohodkovna vrzel\n_START_PARAGRAPH_\nDohodkovna vrzel med delavci v mestih in delavci na pode\xc5\xbeelju je velika.Ta razlika je \xc5\xa1e vedno eden glavnih motivatorjev za selitev. Skoraj v vseh pogledih je \xc5\xbeivljenje in delo bolj\xc5\xa1e kot na pode\xc5\xbeelju. _NEWLINE_Pla\xc4\x8da delavskih migrantov se po\xc4\x8dasi zvi\xc5\xa1uje skozi leta. Povpre\xc4\x8dna mese\xc4\x8dna pla\xc4\x8da v letu 2017 je zna\xc5\xa1ala okoli 3.485 yuanov na mesec, kar je v mestih v veliko primerih premalo za pre\xc5\xbeivetje. Raziskava Dr\xc5\xbeavnega urada za statistiko je pokazala, da sta bila najbolj pla\xc4\x8dana gradbeni in logisti\xc4\x8dni sektor s povpre\xc4\x8dno pla\xc4\x8do okoli 4.048 yuanov. Najslab\xc5\xa1e pla\xc4\x8dani sektor pa so bile hotelske storitve s pla\xc4\x8do okoli 3.000 yuanov na mesec._NEWLINE_Pla\xc4\x8dilo, ki ga dobijo delavski migranti pogosto ni dovolj za pla\xc4\x8dilo najemnine v mestih in drugih \xc5\xbeivljenjskih stro\xc5\xa1kov.\xc2\xa0 Najnovej\xc5\xa1a raziskava dr\xc5\xbeavnega urada za statistiko ka\xc5\xbee, da ima vsak migrant v povpre\xc4\x8dju 19,8 m\xc2\xb2 prostora bivanjskega prostora. Ta \xc5\xa1tevilka se zmanj\xc5\xa1a v ve\xc4\x8djih mestih. Veliko jih nima pralnega stroja, zasebnega strani\xc5\xa1\xc4\x8da. Do interneta dostopajo preko mobilnega telefona._NEWLINE_Glede na raziskavo, ki so jo avstralski in kitajski raziskovalci opravili leta 2008 v ve\xc4\x8d kitajskih mestih je razvidno, da se migrantom \xc5\xa1e vedno spla\xc4\x8da delati v mestih. \xc2\xa0Pla\xc4\x8da delavskih migrantov je kar dvakrat ni\xc5\xbeja od tistih zaposlenih v mestih. Po podatkih dobljenih iz raziskave so migrantski delavci bili pla\xc4\x8dani 9,06 yuanov na uro, delavci iz mest pa 19,84 yuanov na uro.\n_START_SECTION_\nPrese\xc5\xbeek delavcev\n_START_PARAGRAPH_\nV zgodnjih osemdesetih letih 20. stoletja je vlada za\xc4\x8dela z mnogimi ekonomskimi reformami. Reforme so prinesle pozitivne spremembe, kot so ve\xc4\x8dji dohodkiter bolj\xc5\xa1e \xc5\xbeivljenje. Vendar sta razvoj novih metod kmetovanj in tehnologij povzro\xc4\x8dila, da na pode\xc5\xbeeljih prihaja do prese\xc5\xbeka delavcev. \xc5\xa0tevilni prebivalci ruralnih obmo\xc4\x8dij so zato brezposelni, oz. imajo slab\xc5\xa1o delovno mesto, kot bi ga lahko imeli. Zaradi pomankanja dela doma in brez mo\xc5\xbenosti za vi\xc5\xa1jo pla\xc4\x8do se odpravijo v mesta._NEWLINE_Delavce pode\xc5\xbeelja velikokrat vidijo kot tiste, ki so bili zaradi svoje poceni delovne sile uporabljeni za hiter razvoj dr\xc5\xbeave, ki se je dogajal v zadnjih desetletjih. Kljub temu, da se sedaj upo\xc4\x8dasnjuje, razvoj \xc5\xa1e vedno ustvari veliko delovnih mest.\xc5\xa0tevilo prese\xc5\xbenih delavcev se je \xc5\xbee zmanj\xc5\xa1alo v preteklostih in naj bi se \xc5\xa1e zmanj\xc5\xa1alo v nadaljnjih letih, kar bi lahko bilo posledica staranja prebivalstva ter pomanjkanja slu\xc5\xbeb.\n_START_SECTION_\nPovezovanje migrantov\n_START_PARAGRAPH_\nDelavski migranti so postali pomembni del delavskega razreda na Kitajskem. Postali so klju\xc4\x8dni dejavnik pri urbanem razvoju dr\xc5\xbeave. Ti delavci pogosto trpijo za diskriminacijo ter slab\xc5\xa1im \xc5\xbeivljenjem, ravno tako njihovi otroci. Velikokrat so tudi izklju\xc4\x8deni iz dru\xc5\xbebe, v kateri se nahajajo, ter ne dobivajo enake podpore kot mestni rezidenti. Formirali so nov sloj v mestih, ki po\xc4\x8dasi spreminja strukturo mesta._NEWLINE_Delavske skupine s povezovanjem prinesejo veliko stabilnost, pomo\xc4\x8d pri iskanju prebivali\xc5\xa1\xc4\x8da, finan\xc4\x8dno pomo\xc4\x8d, ob\xc4\x8dutek povezanosti in pomo\xc4\x8d pri iskanju nove slu\xc5\xbebe. Take skupine se formirajo \xc5\xbee na vasi in so v veliko pomo\xc4\x8d delavcem. Na formiranje skupin pa vpliva tudi mesto izvora, starost in razlogi za delo._NEWLINE_Kitajski izraz guanxi (poenostavljena kitaj\xc5\xa1\xc4\x8dina:\xe5\x85\xb3\xe7\xb3\xbb,tradicionalna kitaj\xc5\xa1\xc4\x8dina:\xe9\x97\x9c;pinyin:gu\xc4\x81nx\xc3\xac) opisuje mo\xc4\x8dne medosebne povezave in socialno mre\xc5\xbeo vsakega posameznika. Izhaja iz Konfucijanske tradicije in je osrednji element Kitajske kulture. Navezuje se na dru\xc5\xbebene medsebojne povezave \xc5\xa1ir\xc5\xa1e od raz\xc5\xa1irjenje dru\xc5\xbeine, ki omogo\xc4\x8dajo razne koristi in podporo. S posvojitvijo kapitalizma, ta izraz dobiva nove razse\xc5\xbenosti ter formacije.\n_START_SECTION_\nSistem hukou\n_START_PARAGRAPH_\nHukou (poenostavljena kitaj\xc5\xa1\xc4\x8dina: \xe6\x88\xb7\xe5\x8f\xa3\xe7\xb0\xbf;tradicionalna kitaj\xc5\xa1\xc4\x8dina:\xe6\x88\xb6\xe5\x8f\xa3\xe7\xb0\xbf; pinyin: h\xc3\xb9k\xc7\x92u b\xc3\xb9) je v osnovi register gospodinjstev, ki ga zahteva kitajska vlada. Izdaja se na dru\xc5\xbeinski osnovi. Vsaka dru\xc5\xbeina ima knji\xc5\xbeico hukou, v katerobele\xc5\xbeijo podatke o dru\xc5\xbeinskih \xc4\x8dlanih, vklju\xc4\x8dno z imeni, medsebojnimi odnosi, poro\xc4\x8dnimi statusi, datumi rojstev, naslovi in podatki o delodajalcih._NEWLINE_Sistem hukou vpliva na dostop do zaposlitve osebe, zdravstvenega zavarovanja, \xc2\xa0pravic do socialnega varstva, stanovanja in izobra\xc5\xbeevanja na obmo\xc4\x8dju registracije v nekaterih mestih._NEWLINE_Kitajska je leta 1950 vzpostavila strog sistem registracije gospodinjstev hukou, ki lo\xc4\x8duje njeno prebivalstvo na dve kategoriji: na kmetijsko/pode\xc5\xbeelsko in nekmetijsko/mestno prebivalstvo. Pode\xc5\xbeelskim prebivalcem je bilo prepovedano priseljevati se v mesta in brez mestnega hukoua niso imeli mo\xc5\xbenosti dostopa do zaposlitve, stanovanja, \xc5\xa1ole, zavarovanja in drugih storitev, ki jih nadzoruje vlada. Ve\xc4\x8dino priseljencev v mesta predstavljajo mladi kme\xc4\x8dki delavci, ki i\xc5\xa1\xc4\x8dejo bolj\xc5\xa1a delovna mesta, oz. mo\xc5\xbenosti za finan\xc4\x8dni napredek, ki bi ga na pode\xc5\xbeelju te\xc5\xbeje dosegli. Migrantski delavci imajo manj pravic kakor tisti, ki so registrirani z mestnim hukouom, zato delajo dela, za katere med me\xc5\xa1\xc4\x8dani ni zanimanja. _NEWLINE_Notranje migracije so bile prepovedane ve\xc4\x8d kot 20 let, do gospodarske reforme, leta 1978. Uspeh pode\xc5\xbeelskih reform leta 1980 je pove\xc4\x8dal produktivnost kmetij in ustvarila veliko prese\xc5\xbekov delovne sile v kmetijstvu. Kasneje so prepoved migracij omilili tako, da so lahko kitajski pode\xc5\xbeelski migranti kupovali hrano in najemali prebivali\xc5\xa1\xc4\x8da v mestih. Sistem hukou je postal manj restriktiven, a je \xc5\xa1e danes v uporabi. Predstavlja dolgotrajen vpliv na prostorske segmentacije in segregacije trga dela in oblikovanje socialne mre\xc5\xbee v urbani Kitajski. _NEWLINE_Mestni prebivalci za razliko od pode\xc5\xbeelskih migrantov pogosto delajo dela v dr\xc5\xbeavnih, oz. ugodnostnih sektorjih, kjer delo vklju\xc4\x8duje zaposlitveno varstvo, koristvene prednosti, vi\xc5\xa1je pla\xc4\x8de in bolj\xc5\xa1e mo\xc5\xbenosti za mobilnost navzgor. Hukou pred letom 1980 je bil zelo pomemben, saj so morali ljudje bivati na majhnem obmo\xc4\x8dju, kjer so bili rojeni, oz. kjer so imeli svoj hukou in so morali ostati tam do svoje smrti. Niso se smeli preseliti, lahko pa so potovali, vendar pa v drugih mestih niso imeli dostopa do slu\xc5\xbebe, izobra\xc5\xbeevanja in hrane. Te\xc5\xbeko je bilo preseliti svoj hukou drugam. To so lahko storili le v primeru, \xc4\x8de so se poro\xc4\x8dili z nekom iz mesta, a \xc5\xa1lo je za dolgotrajen postopek._NEWLINE_Po letu 1980 se hukou ne uveljavlja ve\xc4\x8d tako. Pri iskanju dela je \xc5\xa1e vedno velika razlika med ljudmi z lokalnim (mestnim) hukouom ali brez njega, kar je do danes ostalo enako, vendar sedaj se lahko premikajo iz pode\xc5\xbeelja v mesta, \xc4\x8desar prej niso smeli. Obstaja pa \xc5\xa1e vedno izobra\xc5\xbeevalni problem migrantskih otrok, ki se ne morejo izobra\xc5\xbeevati,kot se lahko tisti s statusom mestnega hukoua. _NEWLINE_Dana\xc5\xa1nji hukou ne prestavlja tako pomembne vloge kakor prej, vendar pa je \xc5\xa1e vedno veliko diskriminacijskih razlik, npr.: slu\xc5\xbeba v \xc5\xa0anghaju, kjer je veliko delovnih mest odprtih le za ljudi s \xc5\xa1anghajskim hukouom, enako velja za zdravstveno zavarovanje in varnost.\n_START_SECTION_\nDru\xc5\xbebene posledice\n_START_PARAGRAPH_\nKitajska je z velikim vzponom industrializacije, urbanizacije in gospodarske rasti v zadnjih nekaj desetletjih dosegla s pomo\xc4\x8djo najve\xc4\x8dje migrantske populacije na svetu. Ta zapolnjuje dela, ki se jih drugi delavci ne bi lotili. Zadnji podatki razli\xc4\x8dnih virov ka\xc5\xbeejo, da je nastalo vse ve\xc4\x8d tveganja za zdravje, saj so delavci migranti na voljo pri kmetijskih, gradbenih, proizvodnih delovnih mestih in prejemajo zelo nizke pla\xc4\x8de, s \xc4\x8dimer se pove\xc4\x8dujejo mo\xc5\xbenosti njihove zlorabe in izkori\xc5\xa1\xc4\x8danja. Poleg tega migrantski delavci pogosto tudi trpijo za stresnimi incidenti, kar lahko pove\xc4\x8da njihovo ranljivost za te\xc5\xbeave povezane z zdravjem.\n_START_SECTION_\nZdravje\n_START_PARAGRAPH_\nDohodek, starost, zakonski stan, so glavni dejavniki, ki prispevajo k neenakosti zdravja delavcev migrantov. Delavci pogosto \xc5\xbeivijo v slabih razmerah skupaj z ostalimi delavci migranti. Delavska diskriminacija med spoloma je tudi v pla\xc4\x8dah, a so \xc5\xbeenske kljub temu bolj\xc5\xa1ega zdravja kot mo\xc5\xa1ki, zdravje \xc2\xbbsamskih\xc2\xab\xc2\xa0pa je bolj\xc5\xa1e kot zdravje \xc2\xbbporo\xc4\x8denih delavcev.\xc2\xab\xc2\xa0Ve\xc4\x8dinoma nimajo prostega \xc4\x8dasa, saj morajo biti v stalni pripravljenosti za delo. Velika depresivna motnja je ena najpogostej\xc5\xa1ih du\xc5\xa1evnih bolezni in drugi najpogostej\xc5\xa1i vzrok invalidnosti. Ljudje, ki imajo za seboj dru\xc5\xbeinsko zgodovino migracij imajo pove\xc4\x8dano tveganje za shizofrenijo, pojavijo se jezikovne te\xc5\xbeave, izolacija od prijateljev in dru\xc5\xbeine._NEWLINE_Zdravstveni urad v mestu Shenzhen je za\xc4\x8del z drugim programom na podro\xc4\x8dju du\xc5\xa1evnega zdravja na temo \xc2\xbbpsiholo\xc5\xa1ko zdravje v tovarnah.\xc2\xab\xc2\xa0Namen programa je izbolj\xc5\xa1ati du\xc5\xa1evno zdravje tovarni\xc5\xa1kih delavcev z resnimi du\xc5\xa1evnimi boleznimi. Ta program naj bi se izvajal, a velika ve\xc4\x8dina ni prejela nobene pomo\xc4\x8di. Problem je, da ve\xc4\x8dina delavcev nima zdravstvenega zavarovanja, ki bi pokrival stro\xc5\xa1ke storitve za du\xc5\xa1evno zdravje in morajo za to pla\xc4\x8devati iz svojega \xc5\xbeepa. Te\xc5\xbeko breme delavcev so postali samomori, ki predstavljajo velik javno zdravstveni problem za Kitajsko.\n_START_SECTION_\nPolo\xc5\xbeaj \xc5\xbeensk\n_START_PARAGRAPH_\nS hitrim razvojem gospodarstva je izkori\xc5\xa1\xc4\x8danje ni\xc5\xbejega razreda ter \xc5\xbeensk postala samo \xc5\xa1e bolj kompleksna te\xc5\xbeava. V dejavnostih, kjer so zaposlene prete\xc5\xbeno \xc5\xbeenske, kot so tekstilstvo, proizvodnja ter storitveni sektor, so pla\xc4\x8de ni\xc5\xbeje. Nekateri trdijo, da so take \xc5\xbeenske najbolj zatirane. Zatira jih globalni kapitalizem, dr\xc5\xbeavni socializem ter patriarhat. Pogosto jim dodajo naziv 'dagongmei'(poenostavljena kitaj\xc5\xa1\xc4\x8dina: \xe6\x89\x93\xe5\xb7\xa5\xe5\xa6\xb9; tradicionalna kitaj\xc5\xa1\xc4\x8dina: \xe6\x89\x93\xe5\xb7\xa5\xe5\xa6\xb9; pinyin:D\xc7\x8eg\xc5\x8dngm\xc3\xa8i), ki je kantonska beseda, pogosto prevedena kot 'delovna sestra'. Po besedah raziskovalke PunNgai naj bi to pomenilo tudi 'delo za \xc5\xa1efa' ali 'prodajanje dela', kar ima negativno konotacijo. 'Mei' ( kitajsko:\xe5\xa6\xb9, pinyin:m\xc3\xa8i) pomeni mlaj\xc5\xa1a sestra, kar ne ozna\xc4\x8duje samo spola ampak tudi zakonski status.\xc2\xa0 Nakazuje na to, da so mlade, neporo\xc4\x8dene in posledi\xc4\x8dno ni\xc5\xbeji razred.\n_START_SECTION_\nZdravstvena politika\n_START_PARAGRAPH_\nZdravstvena politika je zelo zapletena tema na Kitajskem. Do za\xc4\x8detka tega tiso\xc4\x8dletja veliko delavskih migrantov ni imelo zdravstvenega zavarovanja in iz njega izhajajo\xc4\x8dih pravic. To se je za\xc4\x8delo spreminjati, ko je kitajska vlada leta 2002 predstavila program zdravstvenega zavarovanja za pode\xc5\xbeelske migrante z imenom Novi pode\xc5\xbeelski kooperativni zdravstveni sistem (poenostavljena kitaj\xc5\xa1\xc4\x8dina: \xe6\x96\xb0\xe5\x9e\x8b\xe5\x86\x9c\xe6\x9d\x91\xe5\x90\x88\xe4\xbd\x9c\xe5\x8c\xbb\xe7\x96\x97; tradicionalna kitaj\xc5\xa1\xc4\x8dina: \xe6\x96\xb0\xe5\x9e\x8b\xe8\xbe\xb2\xe6\x9d\x91\xe5\x90\x88\xe4\xbd\x9c\xe9\x86\xab\xe7\x99\x82, pinyin:X\xc4\xabnx\xc3\xadngn\xc3\xb3ngc\xc5\xabnh\xc3\xa9zu\xc3\xb2y\xc4\xabli\xc3\xa1o), ki je dosegel 99\xc2\xa0% pokritost do leta 2013.V sistemu delavci pla\xc4\x8dujejo dolo\xc4\x8dene premije, ki jih vi\xc5\xa1je ravni vlade subvencionirajo. Sistem je decentraliziran in obi\xc4\x8dajno ga upravljajo lokalni uradiProgram je eden izmed serije programov, ki so nastali od leta 2002. Delavci, ki so registrirani kot pode\xc5\xbeelski prebivalci morajo najprej oditi v bolni\xc5\xa1nico v svojem doma\xc4\x8dem kraju, namesto da bi takoj od\xc5\xa1li v mestno bolni\xc5\xa1nico, kjer delajo. Prav tako so druge oblike socialne pomo\xc4\x8di dostopne samo v njihovem kraju registracije gospodinjstva.\xc2\xa0 V zadnjih letih se je stanje izbolj\xc5\xa1alo, vendar ne dovolj. Veliko delavcev \xc5\xa1e vedno ostaja del ''plavajo\xc4\x8de populacije'' (poenostavljena kitaj\xc5\xa1\xc4\x8dina: \xe6\xb5\x81\xe5\x8a\xa8\xe4\xba\xba\xe5\x8f\xa3; tradicionalna kitaj\xc5\xa1\xc4\x8dina: \xe6\xb5\x81\xe5\x8b\x95\xe4\xba\xba\xe5\x8f\xa3; pinyin: Li\xc3\xbad\xc3\xb2ngr\xc3\xa9nk\xc7\x92u). Delavci se preselijo, vendar za sabo pustijo svoj hukou in upravi\xc4\x8denost do socialne podpore. V mestih, kjer so na\xc5\xa1li delo, se je majhen dele\xc5\xbe delavcev uspel integrirati.\n_START_SECTION_\nDelavska politika\n_START_PARAGRAPH_\nV poznih petdesetih prej\xc5\xa1njega stoletja do poznih osemdesetih so bile \xc5\xa1tevilke migrantov majhne. Leto 1984 ponazarja veliko spremembo. Pode\xc5\xbeelski delavci so uradno lahko od\xc5\xa1li v mesta iskati delo. Deng Xiaopingovi ( poenostavljena kitaj\xc5\xa1\xc4\x8dina: \xe9\x82\x93\xe5\xb0\x8f\xe5\xb9\xb3; tradicionalna kitaj\xc5\xa1\xc4\x8dina: \xe9\x84\xa7\xe5\xb0\x8f\xe5\xb9\xb3; pinyin: D\xc3\xa8ngxi\xc7\x8eop\xc3\xadng) govori leta 1992 so dali nov zagon investicijam in hitremu razvoju Kitajske. S tem se je \xc5\xa1e pove\xc4\x8dalo \xc5\xa1tevilo migrantov. V naslednjih letih je \xc5\xa1tevilo migrantov raslo, prav tako so rasle tudi s tem nastale te\xc5\xbeave._NEWLINE_Vse od leta 1984 vlada posku\xc5\xa1a omiliti strogi sistem registracije. V manj\xc5\xa1ih mestih je delavcem omogo\xc4\x8deno bivanje, \xc4\x8de imajo kje \xc5\xbeiveti in \xc4\x8de imajo delo. V srednje velikih mestih pa so dvignili omejitev \xc5\xa1tevila delavcev migrantov, ki prihajajo v ta mesta. V za\xc4\x8detku leta 2002 je vlada izdala dokument \xc5\xa1t. 1, ki definira delavce migrante kot \xc4\x8dlane delavskega razreda. Razvili so izobra\xc5\xbeevalne programe, ki omogo\xc4\x8dajo izobra\xc5\xbeevanje delavcem na razli\xc4\x8dni podro\xc4\x8djih. Prav tako so objavili na\xc4\x8drt za izbolj\xc5\xa1anje mo\xc5\xbenosti \xc5\xa1olanja otrok migrantov. \xc5\xbdelijo najti re\xc5\xa1itev za pla\xc4\x8de z zamudo in omogo\xc4\x8dit bolj\xc5\xa1e zdravstvene storitve.\n_START_SECTION_\nIzobra\xc5\xbeevalna politika\n_START_PARAGRAPH_\nVse od leta 1998 so lokalne vlade za\xc4\x8dele izvajati novo politiko, ki bi otrokom migrantskih delavcev omogo\xc4\x8dila \xc5\xa1olanje. Leta 2003 je vlada izdala direktivo o izbolj\xc5\xa1anju izobra\xc5\xbeevanja otrok pode\xc5\xbeelskih migrantov. Ta dolo\xc4\x8da, da mora lokalna vlada poskrbeti za izobra\xc5\xbeevanje teh otrok. Otroci morajo biti obravnavani enako, ne glede nato,od kod prihajajo. Otroke tudi druga\xc4\x8de naslavljajo, ne kli\xc4\x8dejo jih ve\xc4\x8d migrantski otroci ampak otroci delavcev migrantov. Direktiva odpravlja dodatne stro\xc5\xa1ke, ki so jih morali pla\xc4\x8devati otroci delavcev migrantov. Izobra\xc5\xbeevalne ustanove in mesta morajo poskrbeti za financiranje in otroke iz revnej\xc5\xa1ih dru\xc5\xbein. Prav tako se direktiva osredoto\xc4\x8da na vklju\xc4\x8devanje otrok migrantskih delavcev v javne \xc5\xa1ole. Otroci migrantov naj bi za \xc5\xa1olanje pla\xc4\x8devali enako kot lokalni otroci. Kljub vsem spremembam star\xc5\xa1i niso bili popolnoma finan\xc4\x8dno razbremenjeni. Te spremembe so razli\xc4\x8dno izvedene v razli\xc4\x8dnih regijah.\n_START_SECTION_\nPrihodnost migracij\n_START_PARAGRAPH_\nPo besedah ekonomista Georga Magnusa se bo neko\xc4\x8d neskon\xc4\x8den prihod delavcev po\xc4\x8dasi zaustavljal, neenakost se bo ve\xc4\x8dala. Kitajska po\xc4\x8dasi do\xc5\xbeivlja primanjkljaj za a delo-zmo\xc5\xbenih prebivalcev-ter slabo pla\xc4\x8danih delavcev, zato tovarne do\xc5\xbeivljajo izpad delavcev. Pojavljajo se zahteve po bolj\xc5\xa1ih pla\xc4\x8dah in delovnih pogojih. Delo bo postajalo vse dra\xc5\xbeje, tovarne ne bodo mogle ve\xc4\x8d samo var\xc4\x8devati in zdi se, da bo \xc4\x8dez nekaj let\xc2\xa0 Kitajska starostna struktura podobna kot v dana\xc5\xa1nji Evropi. Pri\xc5\xa1lo naj bi do t.i. 'Lewisove to\xc4\x8dke preobrata'._NEWLINE_Za uspe\xc5\xa1no nadaljnjo rast bi morala Kitajska sprejeti nove ekonomske reforme , \xc5\xa1e posebej\xc2\xa0 spremembo sistema hukou, ki tako ovira nadaljnji razvoj."